Élelmiszerboltok tejtermékrészlegén járt a Szupermenta

A Szupermenta programban ezúttal kereskedelmi egységek tejtermékrészlegeit ellenőrizték a Nemzeti Élelmiszerlánc-biztonsági Hivatal (Nébih) szakemberei. A hatósági felügyelők országszerte 30 boltban jártak. Az ellenőrzés során lejárt minőségmegőrzési idejű terméket, valamint jelöletlen darabolt sajtokat is találtak, és a sajtdarabolási tevékenység sem minden esetben felelt meg az előírásoknak. A hatóság az érintett kereskedelmi egységeket pénzbírsággal szankcionálta. A teszt során összesen öt üzlet érdemelte ki a kiválóan megfelelt minősítést.

A Nébih szakemberei összesen 30 budapesti és vidéki üzletben ellenőrizték elsősorban a tej és tejtermékek számára fenntartott hűtőberendezések állapotát, működését, beleértve a hőmérőket. Vizsgálták a bennük elhelyezett termékek lejárati idejét, csomagolásának épségét és a nyomonkövetési dokumentumait, hogy megfelelnek-e az előírásoknak. Több helyen hiányoztak a mérőeszközök vagy azok hitelesítési dokumentumai, továbbá probléma merült fel az áruátvétel során alkalmazott hőmérséklet ellenőrzési gyakorlat kapcsán. Az érintett egységekben hatósági felszólításra a feltárt hibákat kijavították.

A kiválasztott üzletek közül 12 helyen sajtdarabolási tevékenységet is végeztek, így a felügyelők ennek körülményeit is vizsgálták. Az ellenőrzés során az egyik boltban lejárt minőségmegőrzési idejű termékeket találtak, ugyanitt a helyben végzett sajtdarabolási tevékenység is kifogásolható volt: higiéniai, nyomonkövetési és dokumentációs hiányosságokat tártak fel a szakemberek. A felügyelők az adott üzletre 350.000 forint értékben bírságot szabtak ki.

A hatóság a boltok eladóterében lévő hűtők mellett a raktári berendezéseket is ellenőrizte. Egy kereskedelmi egység hűtőkamrájában csomagolt, jelöletlen, nem nyomonkövethető darabolt sajtokat találtak. Az érintett üzlettel szemben bírságot szabtak ki 250.000 forint értékben.

A helyszíni ellenőrzés alkalmával a felügyelők az eladótérben, valamint a raktárban található hűtőberendezések oldalfaláról, polcáról és fogantyújáról a mikrobiológiai szennyezettség laboratóriumi vizsgálatához úgynevezett törletmintákat vettek. Az eredmények megnyugtatóak, ugyanis a minták egyikében sem volt jelen kórokozó mikroorganizmus.

A Szupermenta munkatársai az üzleteket ‒ elsősorban azok tejtermékrészlegét ‒ klasszikus vásárlói szempontok alapján (tisztaság, rendezettség) is felmérték. Az összesített értékelés végül a hatósági ellenőrzés, a laboratóriumi vizsgálatok, valamint a vásárlói szempontú felmérés eredményei alapján alakult ki.

Az ellenőrzött 30 bolt közül öt üzlet érdemelte ki a kiválóan megfelelt minősítést:

METRO Kereskedelmi Kft. 1152 Budapest, Városkapu u. 9.

Auchan Magyarország Kft. 1117 Budapest, Hunyadi János út 19.

TESCO GLOBAL Zrt. 7631 Pécs, Kincses út 1.

METRO Kereskedelmi Kft. 6000 Kecskemét, Úrrét tanya 236.

SPAR Magyarország Kereskedelmi Kft. 1038 Budapest, Csobánka tér 3.

További információk, érdekességek és a részletes eredmények elérhetőek a Nébih Szupermenta termékteszt oldalán: https://szupermenta.hu/fokuszban-a-kereskedelmi-egysegek-tejtermekreszlege/

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/16832/elelmiszerboltok-tejtermekreszlegen-jart-a-szupermenta/